鄧城道中懷舊時德麟相拉至江北三縣
作者：李廌
朝代：宋

paragraphs: 昔從郡丞游，餘寒春未迴。
玄雲蔽冷日，朔風捲黄霾。
枯榛擁殘雪，疏籬橫野梅。
季夏方溽暑，後乘復與偕。
青秧舞白水，赤日飛紅埃。
牛馬暍俱喘，蜩螗嘒相哀。
值此寒暑變，感予羈旅懷。
行行江湖去，舉櫂向天台。
老婦膾魴鯉，丁男滌尊罍。
霜橙薦紫蟹，水藕浮瓊醅。
念公復行縣，秋光當獨來。
予時定相望，持酒上高臺。